b'\n_START_ARTICLE_\nMahmud Abouhalima\n_START_PARAGRAPH_\nMahmud Abouhalima on yksi vuoden 1993 World Trade Centerin pommi-iskun tekij\xc3\xb6ist\xc3\xa4. Punaisten hiuksiensa takia h\xc3\xa4nen lempinimens\xc3\xa4 on Mahmud Punainen._NEWLINE_Vuoden 1981 syyskuussa Abouhalima saapui turistiviisumilla Saksaan jossa h\xc3\xa4n haki poliittista turvapaikkaa. H\xc3\xa4n v\xc3\xa4itti ett\xc3\xa4 h\xc3\xa4n joutui vainon kohteeksi Egyptiss\xc3\xa4, koska h\xc3\xa4n oli kuulunut islaminuskoiseen fundamentalistiseen puolueeseen. H\xc3\xa4nen turvapaikkahakemuksensa Saksassa hyl\xc3\xa4ttiin vuonna 1982 koska h\xc3\xa4n ei ollut todistettavasti tehnyt rikoksia joiden takia h\xc3\xa4nen olisi tarvinnut pel\xc3\xa4t\xc3\xa4 Egyptin viranomaisia. H\xc3\xa4n l\xc3\xa4hti vaimonsa kanssa turistiviisumilla syksyll\xc3\xa4 1985 New Yorkiin. He asettuivat asumaan Brooklyniin ja eiv\xc3\xa4t koskaan palanneet Saksaan minne olivat j\xc3\xa4tt\xc3\xa4neet suurimman osan omaisuudestaan. Kuusi kuukautta Abouhaliman saapumisesta New Yorkiin h\xc3\xa4nen turistiviisuminsa p\xc3\xa4\xc3\xa4ttyi, mutta h\xc3\xa4nen onnekseen kongressi\xc2\xa0teki samaan aikaan yli miljoonalle laittomalle maahanmuuttajalle armahdusohjelman. Se oli tarkoitettu maahanmuuttajille jotka ty\xc3\xb6skenteliv\xc3\xa4t Yhdysvalloissa. Abouhalima v\xc3\xa4itti ett\xc3\xa4 oli ty\xc3\xb6skennellyt seitsem\xc3\xa4n kuukauden ajan Etel\xc3\xa4-Carolinassa sijaitsevalla maatilalla. H\xc3\xa4nen vaimonsa kertoi Time -lehden toimittajille ettei muista sellaista. Abouhalima sai laillisen oleskeluluvan vuonna 1988 ja pysyv\xc3\xa4n kahden vuoden kuluttua. H\xc3\xa4nen saatuaan ty\xc3\xb6luvan vuonna 1986 Abouhalima oli hankkinut lisenssin taksin ajoon ja ajoi sen j\xc3\xa4lkeen taksia New Yorkissa. _NEWLINE_Saatuaan Green Cardin vuoden 1988 lopulla Abouhalima matkusti useita kertoja seuraavien 20 kuukauden aikana Pakistaniin saamaan taistelukoulutusta. H\xc3\xa4n my\xc3\xb6s otti osaa Afganistanin sotaan ja taisteli monissa eri maakunnissa Afganistanissa. H\xc3\xa4n palasi Afganistanista Yhdysvaltoihin vuoden 1990 hein\xc3\xa4kuussa. 26. helmikuuta vuonna 1993 h\xc3\xa4n oli osallisena World Trade Centerin pommi-iskuun. Abouhalima kuitenkin ehti paeta Egyptiin ennen kuin h\xc3\xa4net saatiin pid\xc3\xa4tetty\xc3\xa4. H\xc3\xa4nt\xc3\xa4 kidutettiin Egyptiss\xc3\xa4 ja h\xc3\xa4n tunnusti osuutensa ja h\xc3\xa4net palautettiin sen j\xc3\xa4lkeen Yhdysvaltoihin jossa h\xc3\xa4net muiden terroristien kanssa tuomittiin. Jokainen heist\xc3\xa4 sai 240 vuoden pituisen tuomion.'